  Майя Бывальцева 13-тӥ гудырикошконысен 8-тӥ куарусёнозь Удмуртиысь ваньмаз каръёсын вакансиосъя ярмаркаос ортчозы. Со сярысь улосвыл тӧролэн аппарат кенешоназ элькунысь мерлыко политикая но ужъя министр Татьяна Чуракова ивортӥз. Ижкарын ярмарка 27-тӥ гудырикошконэ ортчоз, Воткаын – 26-тӥ гудырикошконэ, Глазкарын – 3-тӥ куарусёнэ, Сарапулын – 18-тӥ гудырикошконэ, Можгаын 27-тӥ но 31-тӥ гудырикошконэ, озьы ик 2-тӥ но 8-тӥ куарусёнэ. Татьяна Чураковалэн верамезъя, калыкез уже интыянъя ёзэсъёс юрттэмен 8 сюрс 389 адями аслыз уж шедьтӥз, со пӧлын 222 сӧсыръёс, сокращение улэ шедем яке предприяти быремен валче ужтэк кылем 438 адями. Мер ужъёсы 699 мурт пыриськиз, 724 адямиез ӧнерлы дышетскыны ыстӥзы. Калыкез уж интыянъя ёзэсъёсын туннэ 15 сюрс 407 вакансиос пусъемын Ужтэк кылемъёслы мерлыко тыронъёслэн быдӟалазы 879 миллион 500 сюрс манет луиз. Со пӧлысь 47 миллион 400 сюрс манетэз – ужтэк кылем нылпиё кунмуртъёслы пособиез будэтонлы.  Со сяна, ас подсобной возёсэз радъяны улосвыл коньдэтысь ватсаса 30 миллион манет висъязы. Ужъя рынокысь шуг-секытъёсты капчиятон понна 60 миллион манет пала басьтӥз, со коньдон ужысь мозмытон улэ шедьтыны быгатӥсь муртъёслы огдырлы ужан инты радъянлы, ужтэк кылемъёслы мер ужъёс кылдытыны мынӥз. Ужрадъёсы 1 сюрс 108 адями пыриськыны быгатоз.  Тегъёс: Ижкар Удмуртия ужтэккылемъёс уж ТатьянаЧуракова  